MT Il-Ġurnal Uffiċjali tal-Unjoni Ewropea C 314/4

Rapport Finali tal-Uffiċjal tas-Seduta (1)

Slovak Telekom

(AT.39523)

(2015/C 314/04)

I. INTRODUZZJONI

(1) L-uffiċjal tas-seduta oriġinarjament responsabbli għal dan il-każ kien is-Sur Michael Albers. Huwa organizza u mexxa s-seduta ta’ smigħ orali u ppreżenta rapport interim lill-membru kompetenti tal-Kummissjoni skont l-Artikolu 14 tad-Deċiżjoni 2011/695/UE. Wara t-tluq tas-Sur Albers mill-Kummissjoni, jiena ħadt f’idejja dan il-każ mis-16 ta’ Ottubru 2013.

(2) B’hekk, rigward il-passi proċedurali fis-seħħ qabel il-ħatra tiegħi, dan ir-rapport huwa bbażat fuq ir-riżultati tal-uffiċjal tas-seduta preċedenti.

II. PROĊEDURA

1. Il-fażi tal-investigazzjoni

(3) Il-proċediment tnieda mill-Kummissjoni ex officio f’Ġunju 2008, wara rapporti ta’ penetrazzjoni tal-broadband baxxa u dewmien fit-tnedija tat-triple play fir-Repubblika Slovakka. Saru spezzjonijiet fl-uffiċċji ta’ Slovak Telekom (“ST”) mit-13 sal-15 ta’ Jannar 2009 u t-tieni darba, fit-13 u l-14 ta’ Lulju 2009. Il-proċedimenti nfetħu formalment fit-8 ta’ April 2009 kontra ST u fit-13 ta’ Diċembru 2010 kontra Deutsche Telekom (“DT”).

(4) ST ippreżentat rikors għal annullament kontra żewġ talbiet mill-Kummissjoni għal informazzjoni dwar dejta mill-perjodu qabel l-adeżjoni tar-Repubblika Slovakka fl-UE (jiġifieri qabel l-1 ta’ Mejju 2004), minħabba li l-Kummissjoni ma kellha l-ebda kompetenza li titlob u tuża din l-informazzjoni. Il-Qorti Ġenerali ċaħdet iż-żewġ rikorsi ta’ ST (2).

2. Dikjarazzjoni ta’ Oġġezzjonijiet

(5) Dikjarazzjoni ta’ Oġġezzjonijiet (“DO”) indirizzata lil ST u DT ġiet adottata fis-7 ta’ Mejju 2012. Fid-DO, il-Kummissjoni għall-ewwel sabet li ST kienet abbużat mill-pożizzjoni dominanti tagħha fis-suq għas-servizzi għall-aċċess għall-broadband għall-operaturi (“WBA”) fit-Repubblika Slovakka, permezz tal-prassi segwenti: (i) rifjut ta’ forniment u pressjoni tas-suq rigward id-diżaggregazzjoni taċ-ċirkwiti lokali (“ULL”), li jibda mit-12 ta’ Awwissu 2005; (ii) kompressjoni tal-marġni u rifjut ta’ forniment rigward il-WBA reġjonali, li tibda mis-6 ta’ Ġunju 2007; u (iii) kompressjoni tal-marġni rigward il-WBA nazzjonali, li tibda mill-1 ta’ Mejju 2004. Il-Kummissjoni kkonkludiet b’mod preliminari fid-DO li l-prassi tal-ST kienet ksur tal-Artikolu 102 TFUE, li beda fl-1 ta’ Mejju 2004 u kien għadu għaddej meta saret id-DO. Fid-DO ssemma wkoll b’mod preliminari li DT kienet responsabbli għall-ksur issuspettat ta’ ST minħabba li kienet il-kumpanija prinċipali u kienet f’pożizzjoni li tagħmel influwenza deċiżiva u fil-fatt eżerċitat dik l-influwenza.

3. Aċċess għall-fajl u l-estensjoni tal-limitu ta’ żmien għal tweġiba għad-DO

(6) ST u DT ingħataw aċċess għall-fajl tal-Kummissjoni, permezz tal-aċċess għall-fajl fuq CD-ROMs fil-15 u t-18 ta’ Mejju 2012.

(7) Fuq talba, ST ingħatat aċċess addizzjonali għall-fajl mid-DĠ Kompetizzjoni f’Lulju u Awwissu 2012. Fuq talba tal-ST, id-DĠ Kompetizzjoni żvelat xi partijiet tad-DO li qabel kienu tneħħew. Rigward partijiet oħra tad-DO, il-Kummissjoni aċċettat it-talba ta’ DT għal trattament kunfidenzjali.

(8) F’Lulju 2012, DT ilmentat dwar il-kwalità tal-verżjoni Ġermaniża tad-DO li rċeviet. Xahar wara, id-DĠ Kompetizzjoni bagħtet rettifika.

(9) Bħala riżultat tat-talbiet ta’ ST għal aċċess addizzjonali għall-fajl u l-ilment ta’ DT, id-data tal-iskadenza għat-tweġiba għad-DO kienet estiża għaż-żewġ partijiet bi tliet ġimgħat, sas-6 ta’ Settembru 2012.

4. Persuni Terzi Interessati

(10) Fid-9 ta’ Lulju 2012, l-uffiċjal tas-smigħ irċieva applikazzjoni minn Slovanet, li huwa operatur tat-telekomunikazzjoni alternattiv fir-Repubblika Slovakka, biex jinstema’ bħala persuna terza. Slovanet wera “interess suffiċjenti” u għalhekk ġie aċċettat li jinstema’ bil-miktub mill-Kummissjoni. Slovanet ma talabx li jieħu sehem fis-seduta ta’ smigħ orali.

III. SEDUTA TA’ SMIGĦ ORALI

(11) Is-seduta ta’ smigħ orali saret fis-6 u s-7 ta’ Novembru 2012. Kemm ST u DT ipparteċipaw.

IV. AĊĊESS ADDIZZJONALI GĦALL-FAJL WARA D-DO

1. Ittra tal-Fatti

(12) Fis-6 ta’ Diċembru 2013 u fl-10 ta’ Jannar 2014, il-Kummissjoni indirizzat rispettivament lil St u DT Ittra tal-Fatti biex tiġbdilhom l-attenzjoni għall-provi ġodda li hija kellha l-intenzjoni li tuża f’deċiżjoni futura possibbli, u tathom l-opportunità li jippreżentaw kummenti bil-miktub. Il-Kummissjoni indikat ukoll li hija kellha l-intenzjoni li tikkunsidra li kull deċiżjoni futura indirizzata lil ST u DT għandha tkopri biss l-abbużi rigward l-aċċess għal ULL, u li l-perjodu tal-ksur konsegwentement beda fit-12 ta’ Awwissu 2005 u kompla mill-inqas sal-31 ta’ Diċembru 2010.

(13) Flimkien mal-Ittra tal-Fatti, il-Kummissjoni pprovdiet lil ST u DT b’aċċess għad-dokumenti kollha li kienu inklużi fil-fajl wara d-DO. Fuq it-talba ta’ ST, id-DĠ Kompetizzjoni żvela partijiet li qabel kienu mneħħija minn dokument imsemmi fl-Ittra tal-Fatti, kif ukoll ipprovda lil ST u DT b’dokumenti addizjonali li ma kinux oriġinarjament fil-fajl tal-Kummissjoni.

(14) Wara talba għal estensjonijiet tal-iskadenza għal tweġba li ngħataw mid-DĠ Kompetizzjoni, ST u DT wieġbu bil-miktub għall-Ittra tal-Fatti, rispettivament, fil-21 ta’ Frar (ST) u fis-6 ta’ Marzu (DT) 2014.

2. Talba ta’ DT għal seduta ta’ smigħ orali

(15) Fit-tweġiba tiegħu għall-Ittra tal-Fatti u f’ittra sussegwenti tat-8 ta’ April 2014 indirizzata lid-DĠ Kompetizzjoni, DT talbet seduta ta’ smigħ orali. Id-DĠ Kompetizzjoni rrifjuta din it-talba permezz tal-ittri tal-21 ta’ Marzu u l-15 ta’ April 2014, u fl-4 ta’ Settembru 2014, DT irreferiet il-kwistjoni lili. Jien irrifjutajt din it-talba għar-raġuni li l-Ittra tal-Fatti ma kinitx tintitola lil DT għal seduta ta’ smigħ orali, u li min-naħa l-oħra, l-Ittra tal-Fatti ma setgħetx tiġi kkunsidrata bħala DO Supplimentari minħabba li ħolqietx oġġezzjonijiet ġodda jew biddlet l-oġġezzjonijiet stabbiliti fid-DO.

3. Talba għal aċċess għall-analiżi tal-kompressjoni tal-marġni

(16) Fis-16 ta’ Jannar 2014, ST talbet aċċess għal kull kalkolu tal-kompressjoni tal-marġni rivedut li l-Kummissjoni setgħet għamlet mill-adozzjoni tad-DO. Hija sostniet li dawn il-kalkoli kellhom jiġu inklużi fl-Ittra tal-Fatti u li kienu meħtieġa għall-eżeċizzju xieraq tad-dritt ta’ ST li tinstema’. DT għamlet ukoll talba simili mad-DĠ għall-Kompetizzjoni fl-1 ta’ Marzu 2014. Id-DĠ għall-Kompetizzjoni rrifjuta t-talbiet taż-żewġ partijiet, filwaqt li ġibed l-attenzjoni li f’dan l-istadju tal-proċedura l-Kummissjoni kienet beħsiebha li f’deċiżjoni futura possibbli żżomm l-istess prinċipji tal-kompressjoni tal-marġni u tal-formuli użati fid-DO, u taġġorna l-kalkoli billi taċċetta ċerti argumenti ta’ ST u l-kalkoli kif stipulat fit-tweġiba ta’ ST għad-DO, u billi jiġu ribattuti oħrajn.

(17) Għaldaqstant ST irreferiet il-kwistjoni lili. Permezz tal-ittri tal-5 ta’ Frar u l-25 ta’ April 2014, jien irrifjutajt il-pretensjonijiet ta’ ST. L-ewwel nett, l-analiżi tal-kompressjoni tal-marġni kienet għadha għaddejja fi żmien it-talba ta’ ST, u għalhekk kien dokument intern, li bħala tali ma kienx aċċessibbli. It-tieni nett, jien ikkunsidrajt, abbażi tal-ġurisprudenza stabbilita (3), li ma teżisti l-ebda regola li tirrikjedi li l-Kummissjoni tisma’ lil ST dwar il-pożizzjoni finali li għandha l-intenzjoni li tilħaq fil-kalkoli tagħha marbuta mal-kompressjoni tal-marġni tal-prezzijiet, bil-kundizzjoni, madankollu, li tali pożizzjoni ma twassalx għall-introduzzjoni ta’ oġġezzjonijiet ġodda. F’dan ir-rigward, ma kelli l-ebda indikazzjoni li kull tibdil intenzjonat tal-Kummissjoni tal-kalkoli tal-kompressjoni tal-marġni seta’ jibdel l-oġġezzjonijiet stabbiliti fid-DO b’mod li ma jkunx favorevoli għal ST.

(18) Madankollu, sabiex ikun hemm trasparenza, waqt il-laqgħat dwar is-sitwazzjoni attwali li saru f’Settembru 2014, id-DĠ Kompetizzjoni wera lil ST u DT il-kalkoli tal-kompressjoni tal-marġni u spjega fid-dettall il-bidliet li saru fil-kalkoli u l-metodoloġija użata, u wieġeb għal għadd ta’ mistoqsijiet mill-partijiet.

(19) Fis-6 ta’ Ottubru 2014, irċevejt ittra mingħand ST u DT li sostnew li matul il-laqgħat dwar is-sitwazzjoni attwali, id-DĠ Kompetizzjoni kien ippreżenta lilhom fatti u metodoloġiji ġodda, b’mod partikolari fir-rigward tal-kalkoli tal-kompressjoni tal-marġni, u talbu l-opportunità li jinstemgħu dwar dan bil-miktub u waqt seduta ta’ smigħ orali. Wara rieżami bir-reqqa, irrifjutajt dawn it-talbiet minħabba li fl-abbozz tad-deċiżjoni, il-Kummissjoni ma ntroduċietx xi prinċipji u approċċi ġodda għad-detriment tal-partijiet f’dan ir-rigward.

(20) DT talab ukoll aċċess għat-tweġiba ta’ ST għall-Ittra tal-Fatti. Id-DĠ Kompetizzjoni aċċetta din it-talba biss biex ikun trasparenti, u jkollu l-opportunità li jipprovdi kummenti ulterjuri.

V. L-ABBOZZ TAD-DEĊIŻJONI

(21) Wara li semgħet id-destinatarji tad-DO bil-miktub u bil-fomm, il-Kummissjoni ddeċidiet li twaqqa’ l-allegazzjonijiet ta’ abbużi fir-rigward tad-WBA nazzjonali u reġjonali, u żżomm biss l-allegazzjoni ta’ abbużi fir-rigward tal-aċċess għal-ULL (4). B’mod ġenerali l-perjodu ta’ ksur kien konsegwentement imnaqqas, peress li l-perjodu inizjali ġie trasferit mill-1 ta’ Mejju 2004 għat-12 ta’ Awwissu 2005, u barra minn hekk, tmiem il-perjodu tal-ksur ġie stabbilit għall-31 ta’ Diċembru 2010.

(22) Skont l-Artikolu 16 tad-Deċiżjoni 2011/695/UE, eżaminajt jekk l-abbozz tad-deċiżjoni jindirizzax biss l-oġġezzjonijiet li rigward tagħhom ST u DT ingħataw l-opportunità li jesprimu l-fehmiet tagħhom, u wasalt għal konklużjoni pożittiva.

(23) B’mod ġenerali, nikkonkludi li l-partijiet kollha rnexxielhom jeżerċitaw b’mod effettiv id-drittijiet proċedurali tagħhom f’dan il-każ.

Brussell, l-10 ta’ Ottubru 2014. Joos STRAGIER

(1) Skont l-Artikoli 16 u 17 tad-Deċiżjoni 2011/695/UE tal-President tal-Kummissjoni tat-13 ta’ Ottubru 2011 dwar il-funzjoni u t-termini ta’ referenza tal-uffiċjal tas-seduta f’ċerti proċedimenti dwar il-kompetizzjoni (ĠU L 275, 20.10.2011, p. 29) (“id-Deċiżjoni 2011/695/UE”).

(2) Sentenza tal-Qorti Ġenerali tat-22 ta’ Marzu 2012 fil-Kawżi Konġunti T-458/09 u T-171/10 Slovak Telekom a.s. vs Il-Kummissjoni, EU:T:2012:145.

(3) Il-Kawża T-392/09, Garantovana a.s. vs Il-Kummissjoni, UE:T:2012:674, paragrafu 74; u, il-Kawża T-15/02 BASF vs Il-Kummissjoni, UE:T:2006:74, paragrafu 94.

(4) Ara l-paragrafu (12) ta’ hawn fuq.